ঢাকার মিরপুরে ‘ছিনতাইয়ের টাকা ও নেশাদ্রব্য নিয়ে ঝগড়া’র জের ধরে কামাল হোসেন (১৫) নামের এক কিশোরকে ছুরি মেরে হত্যা করা হয়েছে। এ ঘটনায় তার বন্ধু মামুনকে গ্রেপ্তার করেছে পুলিশ। রোববার দিবাগত রাতে শেখ রাসেল পার্কের ভেতর ছিনতায়ের টাকা ভাগাভাগি ও নেশাদ্রব্য নিয়ে প্রতিপক্ষ তার উপর হামলা চালালে সে মারা যায়। এঘটনায় জড়িত সন্দেহে মামুন ওরফে টিকটিকি মামুন নামের এক ছিনতাইকারীকে আটক করেছে পুলিশ। রোববার দিবাগত রাত ৯টার দিকে মিরপুরের শাহআলী থানা এলাকার ঈদগাহ বালুর মাঠে এ ঘটনা ঘটে। নিহত কামালের গ্রামের বাড়ি কিশোরগঞ্জ জেলায়। প্রত্যক্ষদর্শীদের বরাত দিয়ে পুলিশ জানিয়েছে, ছুরিকাঘাতের পর আহত কামালকে উদ্ধার করে প্রথমে সোহরাওয়ার্দী মেডিকেল কলেজ হাসপাতালে নিয়ে যান স্থানীয় লোকজন। অবস্থা আশঙ্কাজনক হলে পরে তাকে ঢাকা মেডিকেল কলেজ (ঢামেক) হাসপাতালে নেয়া হয়। সেখানে গেলে কর্তব্যরত চিকিৎসক তাকে মৃত ঘোষণা করে। গতকাল সোমবার দুপুরে শাহআলী থানার ওসি আনোয়ার হোসেন জানান, ঘটনার পর নিহত কামালের বাবা হানিফ বাদী হয়ে একটি মামলা করেছে। এ মামলার পরিপ্রেক্ষিতেই মামুনকে গ্রেপ্তার করেছে পুলিশ। ওসি আনোয়ার আরো জানান, কামাল ও মামুন দুজন দীর্ঘদিন ধরে ছিনতাই ও বিভিন্ন নেশাদ্রব্য গ্রহণ করে আসছিল। ছিনতাইয়ের কাজে জড়িত ছিল। রোববার সন্ধ্যায় তারা দুজন ছিনতাইয়ের পর বালুর মাঠ এলাকায় নেশা করতে যায়। এ সময় তাদের মধ্যে ঝগড়া ও মারামারি হয়। একপর্যায়ে কামালকে ছুরি দিয়ে আঘাত করে পালিয়ে যায় মামুন। প্রাথমিক জিজ্ঞাসাবাদে মামুন জানিয়েছে, কামালও তার উপরে আঘাত করেছিল। তার মাথায় আঘাতের চিহ্ন রয়েছে। আরো তথ্যের জন্য তদন্ত চালিয়ে যাওয়া হচ্ছে। নিহত কামাল উত্তর বিশিল এলাকায় পরিবারের সঙ্গে থাকতো। পুলিশ ও স্থানীয় সূত্র জানিয়েছে, কামাল একজন পেশাদার ছিনতাইকারী ছিলো।